**SAVJETODAVNA SLUŽBA**

**ZADARSKE ŽUPANIJE**

16.09.2016.

**Obavijest maslinarima!**

Upozoravamo maslinare širom naše županije, kako se **maslinina muha** *(Bactrocera oleae)* lovi sve jačim intenzitetom na svim motriteljskim pozicijama, a najjače i najopasnije u podvelebitskome kraju (Starigrad – Paklenica). Na plodovima su zamijećeni ubodi ovoga štetnika u skoro svim maslinicima, a u većini njih i već ostvarene štete s ličinkama i kukuljicama. Postoci značajno variraju i ovisni su o specifičnosti mikrolokaliteta (blizina vode, mora, mikrodepresija itd.).

Budući se očekuje promjena vremena već početkom ovoga vikenda s kišom i znatno nižim temperaturama, to će pogodovati još jačem napadu spomenutoga štetnika, kada su moguće i najveće ekonomske štete. Posebice stoga što se očekuje preklapanje druge i treće generacije.

Stoga preporučujemo svim maslinarima s područja naše županije neka nakon ovoga vikenda, kada to dopuste vremenski uvjeti, provedu zaštitne mjere u svojim maslinicima. Posebice oni maslinari, koji nisu postupali prema našoj preporuci od 2. rujna. Nužno je provesti tzv. kurativnu metodu i izvršiti tretman „širom“ (tretirati cijeli nasad i cijelu krošnju) s jednim od dozvoljenih sredstava na osnovu djelatne tvari:

deltametrina (***Decis 2,5 EC, Decis 100 EC***), čija je karenca je 7 dana ili  fosmeta (***Imidan 50 WG***), čija je karenca 28 dana.

Budući će se promjenom vremena stvoriti uvjeti i za pojavu i širenje bolesti paunovoga oka

(Spilocea oleagina), valja također provesti zaštitne mjere s jednim od dozvoljenih sredstava u ovo vrijeme:

**Neoram WG** (karenca 15 dana) ili **Stroby WG** ili **Difcor** (karenca 30 dana).

**Maslinare i dalje upućujemo na praćenje naših obavijesti, kada ćemo se oglasiti kod svake važne promjene.**

*Podaci o registriranim SZB u RH vode se u Fitosanitarnom informacijskom sustavu (FIS) dostupnom na web adresi: http://fis.mps.hr/trazilicaszb/.*

**Provedbom zaštitnih mjera nužno se pridržavati uputa proizvođača rabljenog sredstava za zaštitu bilja!**

**Upozoravamo na urednu popunu evidencijske liste rabljenih pripravaka, kao i na njihovo prikladno zbrinjavanje nakon uporabe!**

**Podsjećamo na zakonsku obvezu pregleda uređaja za primjenu pesticida (prskalice, atomizeri), jer svi uređaji za primjenu pesticida do 26.11.2016. moraju biti barem jednom pregledani.**

**Od pregleda su izuzete sve ručne prskalice, leđne prskalice na mehanički, baterijski i motorni pogon i leđni raspršivači na motorni pogon.**

*Ivan Šimičević,dipl.ing.agr. E – mail: Ivan.Simicevic@savjetodavna.hr*